钦定古今图书集成/明伦汇编/氏族典/第581卷 > 耶律乙辛
## 钦定古今图书集成/明伦汇编/氏族典/第581卷 > 耶律乙辛

按《辽史耶律乙辛传》：“乙辛字胡睹衮。父迭剌，家贫，服
用不给，部人号穷迭剌。乙辛美风仪，外和内狡，重熙
中为文班吏，帝爱之。道宗即位，赐汉人户四十。清宁
五年，为南院枢密使，改知北院，封赵王。重元乱平，拜
北院枢密使，进王魏，赐匡时翊圣竭忠平乱功臣。咸
雍五年，加守太师，诏四方有军旅，许以便宜从事，势”
震中外，门下馈赂不绝，凡阿顺者蒙荐擢，忠直者被
斥窜。太康元年，皇太子始预朝政，法度修明。乙辛不
得逞，以事诬皇后死，又欲害太子，令护卫太保耶律
术剌诬告耶律撒剌等同谋立皇太子。诏囚皇太子
于上京，寻遣萧达鲁古撒把害太子。会北幸，上见从
官多随乙辛，后恶之，出乙辛知兴中府事。七年冬，坐
以禁物鬻入外国，下有司议，法当死。乙辛党耶律燕
哥独奏当入八议，得减死论。击以铁骨朵，幽于莱州。
后谋奔宋，及私藏兵甲，事觉，缢杀之。乾统二年，发冢
戮其尸。